Κανονισμός (ΕΚ) αριθ. 2118/2003 της Επιτροπής της 2ας Δεκεμβρίου 2003 για την τροποποίηση του κανονισμού (ΕΚ) αριθ. 1420/1999 του Συμβουλίου και του κανονισμού (ΕΚ) αριθ. 1547/1999 όσον αφορά τις αποστολές ορισμένων αποβλήτων προς την Τανζανία και τη Σερβία και Μαυροβούνιο (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 259/93 του Συμβουλίου, της 1ης Φεβρουαρίου 1993, σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και κατά την είσοδο και έξοδό τους(1), όπως τροποποιήθηκε τελευταία από τον κανονισμό (ΕΚ) αριθ. 2557/2001 της Επιτροπής(2), και ιδίως το άρθρο 17 παράγραφος 3, τον κανονισμό (ΕΚ) αριθ. 1420/1999 του Συμβουλίου, της 29ης Απριλίου 1999, περί των κοινών κανόνων και διαδικασιών για τις μεταφορές ορισμένων αποβλήτων προς ορισμένες χώρες εκτός ΟΟΣΑ(3), όπως τροποποιήθηκε τελευταία από τον κανονισμό (ΕΚ) αριθ. 2243/2001 της Επιτροπής(4), και ειδικότερα το άρθρο 3 παράγραφος 5, Εκτιμώντας τα ακόλουθα: (1) Στις 21 Οκτωβρίου 2001, η Επιτροπή έστειλε ρηματική διακοίνωση στις αρχές της Ομοσπονδιακής Δημοκρατίας της Γιουγκοσλαβίας, ζητώντας εάν αυτή η χώρα θα δεχόταν εξαγωγές επικίνδυνων αποβλήτων από την Κοινότητα για εργασίες ανάκτησης και, σε περίπτωση καταφατικής απάντησης, ποια διαδικασία ελέγχου θα εφαρμοζόταν ενδεχομένως. (2) Στην απάντησή της στις 30 Ιανουαρίου 2003 η Σερβία και Μαυροβούνιο ενημέρωσε την Επιτροπή ότι οι εισαγωγές από την Κοινότητα όλων των αποβλήτων που απαριθμούνται στο παράρτημα ΙΙ του κανονισμού (ΕΟΚ) αριθ. 259/93 γίνονται αποδεκτές και ότι δεν θα εφαρμοζόταν καμία διαδικασία ελέγχου. Επειδή η πρώην Ομοσπονδιακή Δημοκρατία της Γιουγκοσλαβίας τροποποίησε πρόσφατα το σύνταγμα και την ονομασία της σε "Σερβία και Μαυροβούνιο", η αίτηση [να καλύπτονται όλα τα απόβλητα από το παράρτημα Δ του κανονισμού (ΕΚ) αριθ. 1547/1999 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 2243/2001] πρέπει να αντανακλάται στη νέα καταχώριση με τη νέα ονομασία χώρας. (3) Στις 27 Φεβρουαρίου 2003 η Επιτροπή ενημερώθηκε επισήμως από την Τανζανία σχετικά με την αλλαγή της διαδικασίας που εφαρμόζεται στις εισαγωγές αποβλήτων για εργασίες ανάκτησης, από την Κοινότητα. Οι εισαγωγές αποβλήτων του τύπου GE 010 ex 7001 00 δεν απαγορεύονται πλέον και θα υπόκεινται μόνον στις διαδικασίες που εφαρμόζονται σε κανονικές εμπορικές συναλλαγές. (4) Σύμφωνα με το άρθρο 17 παράγραφος 3 του κανονισμού (ΕΟΚ) αριθ. 259/93, η επιτροπή που συστάθηκε από το άρθρο 18 της οδηγίας 75/442/ΕΟΚ του Συμβουλίου, της 15ης Ιουλίου 1975, περί των στερεών αποβλήτων(6), όπως τροποποιήθηκε τελευταία από την απόφαση 96/350/ΕΚ της Επιτροπής(7), ενημερώθηκε σχετικά με την επίσημη αίτηση της Τανζανίας και με την επίσημη αίτηση της Σερβίας και του Μαυροβουνίου στις 30 Απριλίου 2003. (5) Για να ληφθεί υπόψη η νέα κατάσταση αυτών των δύο χωρών, είναι αναγκαίο να τροποποιηθούν ταυτόχρονα ο κανονισμός (ΕΚ) αριθ. 1420/1999 και ο κανονισμός (ΕΚ) αριθ. 1547/1999. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί από το άρθρο 18 της οδηγίας 75/442/ΕΟΚ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα Δ του κανονισμού (ΕΚ) αριθ. 1547/1999 τροποποιείται όπως καθορίζεται στο παράρτημα Ι του παρόντος κανονισμού. Άρθρο 2 Το παράρτημα Α του κανονισμού (ΕΚ) αριθ. 1420/1999 τροποποιείται όπως καθορίζεται στο παράρτημα ΙΙ του παρόντος κανονισμού. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Δεκεμβρίου 2003.

[Source: multi_eurlex | Tokens: 3369]